Alive Festival i Thy fejrer i denne weekend ti års jubilæum, og derfor kunne festivalgæsterne i dag pleje tømmermændene med en tilfældig tur rundt i Thy. Udtrukket fra en tombola selvfølgelig. Et lod kostede 50 kroner, men til gengæld var man sikker på gevinst. - Vi vil inddrage det lokale område og vise vores gæster, hvad Thy har at byde på, siger festivalens arrangør, Christian Søndergaard. Kurbad, bryghus, vindmølletestcenter, keramikværksted og Thylejren var bare nogle af de oplevelser, som man kunne trække ud af tombolaen. Regnen stod ned Selvom de 50 kroner garanterede en sejr, så var vejret imod dem, der trak en udendørs gevinst. En af de heldige var, der trak en indendørsgevinst, var Aske Frydenlund-Vad. Han kom på keramikværkstedet. - Det er vildt fedt at få lov til noget helt anderledes, som man normalt ikke har mulighed for, siger han. Med ham var Linnea Blæhr, der ligesom Aske Frydenlund-Vad er fra København. Hun var glad for muligheden for at opleve andet af Thy end lige festivalpladsen. - Man fornemmer lidt mere, at man kommer i kontakt med det lokale. At man ikke bare er placeret ude på en mark, og så er man ikke i kontakt med byen, siger hun. Festival med vokseværk Alive Festival i Thy har vokset sig større og større de sidste ti år. Det første år var der 300 gæster, og i år er der 2300. Men fokus er stadig det samme: De vil vise det lokale frem og være stolt over det. - Den fortælling der kan være om Udkantsdanmark, som Thy også er en del af, den vil vi gerne vende om og sige, at det er Vandkantsdanmark som kan noget, som alle andre steder ikke kan, siger Christian Søndergaard.

Opsummering:
En festival rykkede i dag sine gæster væk fra pladsen og ud i lokalområdet.